หอการค้าจี้แบงก์ชาติออกมาตรการดูแลค่าบาท
หอการค้าไทย ห่วงค่าบาททำส่งออกปีหน้าทรุด จี้แบงก์ชาติออกมาตรการดูแลค่าบาทเพิ่มเติม สกัดเงินทุนต่างชาติไหลเข้ามาก
26 พ.ย. 2553

หอการค้าไทย ห่วงค่าบาททำส่งออกปีหน้าทรุด จี้แบงก์ชาติออกมาตรการดูแลค่าบาทเพิ่มเติม สกัดเงินทุนต่างชาติไหลเข้ามาก
นายพงษ์ศักดิ์ อัสสกุล รองประธานกรรมการหอการค้าไทย กล่าวว่า ต้องการให้ธนาคารแห่งประเทศไทย (ธปท.) ออกมาตรการชะลอการไหลเข้าของเงินทุนต่างประเทศให้เข้มข้นกว่าระดับปัจจุบัน โดยเฉพาะการที่สหรัฐฯ มีการกระตุ้นเศรษฐกิจภายในประเทศ ทำให้ผู้ส่งออกไม่สามารถแข่งขันด้านราคากับประเทศคู่แข่งได้ ซึ่งจะสะท้อนให้เห็นจากคำสั่งซื้อสินค้าในช่วงไตรมาส 1 และ 2  ของปีหน้าที่จะชะลอตัวลง และอาจส่งผลกระทบต่อการเจริญเติบโตทางเศรษฐกิจของประเทศให้ขยายตัวในระดับ 4-5% เท่านั้น แม้ว่าการส่งออกปีนี้ขยายตัวดีอยู่ แต่เป็นเพราะคำสั่งซื้อสินค้าสต๊อกเก่าเท่านั้น หากหมดลงการส่งออกจะทรุดตัวอย่างเห็นได้ชัด ถ้าไม่มีมาตรการดูแลอัตราแลกเปลี่ยนอย่างจริงจัง
นายดุสิต นนทะนาคร ประธานกรรมการหอการค้าไทย กล่าวว่า ยังมีความเป็นห่วงเรื่องปัญหาค่าเงินบาทผันผวน และต้องการให้รัฐบาลออกมาตรการดูแลค่าเงินใหม่ขึ้นมาดูแล เพื่อเป็นการขู่ให้นักลงทุนต่างชาติเกรงกลัว เพราะหากมีแต่การพูดแต่ไม่ลงมือปฏิบัติก็จะไม่มีประโยชน์ เนื่องจากสถานการณ์ค่าเงินเปลี่ยนแปลงไปเร็ว หลังจากที่สหรัฐฯดำเนินนโยบายค่าเงินอ่อนค่า และได้อัดฉีดงบประมาณกระตุ้นเศรษฐกิจเพิ่มอีก 6 แสนล้านเหรียญสหรัฐ ซึ่งจะมีผลต่อค่าเงินทุกภูมิภาค ทำให้จำเป็นต้องมีเครื่องมือใหม่มาดูแล ส่วนเรื่องที่ประเมินค่าเงินบาทอาจแข็งค่าถึง 26-27 บาท/เหรียญสหรัฐ เป็นเรื่องที่ไม่อยากให้พูด เพราะยิ่งพูดค่าเงินก็จะแข็งค่าขึ้นอีก